PATVIRTINTA

Klaipėdos Gedminų progimnazijos direktoriaus 2017 m. rugpjūčio 31 d.

įsakymu Nr. V1-69

**KLAIPĖDOS GEDMINŲ PROGIMNAZIJOS SMURTO IR PATYČIŲ PREVENCIJOS IR INTERVENCIJOS VYKDYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos Gedminų progimnazijos smurto ir patyčių prevencijos ir intervencijos vykdymo tvarkos aprašo (toliau – Tvarkos aprašas) paskirtis – padėti užtikrinti psichologiškai, dvasiškai ir fiziškai sveiką, saugią, užkertančią kelią smurto, prievartos apraiškoms aplinką.

2. Tvarkos aprašas parengtas vadovaujantis Lietuvos Respublikos švietimo įstatymu, Lietuvos Respublikos vaiko teisių apsaugos pagrindų įstatymu, Smurto prevencijos įgyvendinimo mokyklose rekomendacijomis, patvirtintomis Lietuvos Respublikos švietimo ir mokslo ministro 2017 m. kovo 22 d. įsakymu Nr.V-190, Rekomendacijomis mokykloms dėl smurto artimoje aplinkoje atpažinimo kriterijų ir veiksmų, kilus įtarimui dėl galimo smurto artimoje aplinkoje, patvirtintomis Lietuvos Respublikos švietimo ir mokslo ministro 2017 m. rugpjūčio 3 d. įsakymu Nr. V-635, kitais įstatymų įgyvendinamaisiais teisės aktais.

3. Tvarkos aprašas nustato smurto ir patyčių stebėsenos, prevencijos ir intervencijos vykdymą Klaipėdos Gedminų progimnazijoje (toliau – Progimnazija).

4. Tvarkos apraše vartojamos sąvokos:

4.1. p**atyčios** - tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai, siekiant pažeminti, įžeisti, įskaudinti ar kaip kitaip sukelti psichologinę ar fizinę žalą kitam asmeniui:

4.1.1. **žodinės patyčios** – pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kt.;

4.1.2. **fizinės patyčios** – mušimas, spardymas, stumdymas, dusinimas, užkabinėjimas, turtinė žala ir kt.;

4.1.3. **socialinės patyčios** – socialinė izoliacija arba tyčinė atskirtis, gandų skleidimas, apkalbos ir kt.;

4.1.4. **elektroninės patyčios** – skaudinančių ir gąsdinančių asmeninių tekstinių žinučių ir/ar paveikslėlių, nuotraukų siuntinėjimas, viešų gandų skleidimas, asmeninių duomenų ir komentarų skelbimas, tapatybės pasisavinimas, siekiant sugriauti gerą vardą arba santykius, pažeminti ir kt.

4.2. **patyčias patiriantis vaikas** – mokinys, iš kurio tyčiojamasi.

4.3. **besityčiojantysis/skriaudėjas** – mokinys ar suaugęs, inicijuojantis patyčias ir/ar prisidedantis prie jų;

4.4. **patyčių stebėtojas** – mokinys, matantis ar žinantis apie patyčias;

4.5. **patyčias patiriantis suaugęs** – administracijos atstovas, mokytojas, švietimo pagalbos specialistas, aptarnaujančio personalo darbuotojas, iš kurio tyčiojasi mokinys (-iai);

4.6. **smurtas -** veikimu ar neveikimu asmeniui daromas tyčinis fizinis, psichinis, seksualinis, ekonominis ar kitas poveikis, dėl kurio asmuo patiria fizinę, materialinę ar neturtinę žalą, garbės ir orumo nepaisymas ar vaiko nepriežiūra, dėl ko vaikas patiria žalą ar pavojų gyvybei, sveikatai, raidai;

4.7. **smurtas prieš vaiką** – veikimu ar neveikimu vaikui daromas tiesioginis ar netiesioginis tyčinis fizinis, psichologinis, seksualinis poveikis, garbės ir orumo nepaisymas ar nepriežiūra, dėl kurių vaikas patiria žalą ar pavojų gyvybei, sveikatai, raidai;

4.8. smurto prieš vaiką formos:

4.8.1. **fizinis smurtas** – tiesioginiai ar netiesioginiai tyčiniai fiziniai veiksmai prieš vaiką, taip pat fizinės bausmės, sukeliantys vaikui skausmą, darantys žalą arba keliantys pavojų jo gyvybei, sveikatai, raidai ar žalą garbei ir orumui;

4.8.2. **psichologinis smurtas –** nuolatinis vaiko teisės į individualumą pažeidinėjimas, vaiko žeminimas, patyčios, gąsdinimas, būtinos vaiko raidai veiklos trikdymas, asocialaus elgesio skatinimas ar kitokia nefizinio kontakto elgsena, darantys žalą arba keliantys pavojų vaiko gyvybei, sveikatai, raidai ar žalą garbei ir orumui;

4.8.3. **seksualinis smurtas –** seksualiniai veiksmai su vaiku, kai naudojama prievarta, jėga ar grasinama arba piktnaudžiaujama pasitikėjimu, valdžia ar įtaka vaikui arba piktnaudžiaujama itin pažeidžiama vaiko padėtimi, ypač dėl priklausomumo; vaikų išnaudojimas prostitucijos tikslams, vaikų pornografija, verbavimas, vertimas ar įtraukimas dalyvauti pornografinio pobūdžio renginyje, pornografijos rodymas arba kitos vaikų seksualinio išnaudojimo formos, vaikų tvirkinimas;

4.8.4. **nepriežiūra –** vaiko atstovo pagal įstatymą ir (ar) už vaiko priežiūrą atsakingo asmens nuolatinis vaikui būtinų fizinių, emocinių ir socialinių poreikių netenkinimas ar aplaidus tenkinimas, darantys žalą ar keliantys pavojų vaiko gyvybei, fizinei, protinei, emocinei ir socialinei sveikatai ir raidai.

4.9. **neturtinė žala** - asmens fizinis skausmas, dvasiniai išgyvenimai, nepatogumai, dvasinis sukrėtimas, depresija, pažeminimas, reputacijos pablogėjimas, bendravimo galimybių sumažėjimas ir kita, teismo įvertinti pinigais;

4.10. **smurtą artimoje aplinkoje patyręs asmuo** – asmuo, prieš kurį panaudotas smurtas artimoje aplinkoje, arba dėl smurto artimoje aplinkoje mirusio asmens šeimos narys, kuris patyrė žalą dėl to asmens mirties, arba taip pat vaikas, tapęs smurto artimoje aplinkoje liudininku ar gyvenantis aplinkoje, kurioje buvo smurtauta;

4.11. s**murto ir patyčių prevencija** – veikla, skirta patyčių rizikai mažinti, imantis Progimnazijos bendruomenės narių (mokinių, administracijos atstovų, mokytojų, švietimo pagalbos specialistų, kitų darbuotojų, tėvų (globėjų, rūpintojų)) švietimo, informavimo ir kitų priemonių;

4.12. **smurto ir patyčių intervencija** – visuma priemonių, nukreiptų į smurto, patyčių stabdymą ir taikomų visiems patyčių dalyviams (patiriantiems, besityčiojantiems, stebėtojams), esant poreikiui įtraukiant jų tėvus (globėjus, rūpintojus);

4.13. **smurto ir patyčių prevencijos ir intervencijos stebėsena** – patyčių situacijos Progimnazijoje stebėjimas renkant, analizuojant faktus ir informaciją, svarbią šio reiškinio geresniam pažinimui bei valdymui, reiškinio tolimesnės raidos ir galimo poveikio prognozavimas.

5. Tvarkos aprašas remiasi šiais principais:

5.1. į patyčias ar smurtą būtina reaguoti nepriklausomai nuo jų turinio (dėl socialinės padėties, lyties, seksualinės orientacijos, negalės, religinės ar tautinės priklausomybės, išskirtinių bruožų ar kt.) ir formos;

5.2. kiekvienas Progimnazijos administracijos atstovas, mokytojas, švietimo pagalbos specialistas ar kitas darbuotojas, pastebėjęs ar sužinojęs apie patyčias, turi reaguoti ir stabdyti;

5.3. veiksmų turi būti imamasi visais atvejais, nepriklausomai nuo pranešančiųjų apie patyčias amžiaus ir pareigų bei nepriklausomai nuo besityčiojančiųjų ar patiriančių patyčias amžiaus ir pareigų.

6. Visi Progimnazijos bendruomenės nariai turi būti supažindinti su Progimnazijos smurto ir patyčių prevencijos ir intervencijos vykdymo tvarka.

**II SKYRIUS**

**SMURTO IR PATYČIŲ STEBĖSENA IR PREVENCIJA PROGIMNAZIJOJE**

7. Pozityvaus Progimnazijos mikroklimato kūrimu ir pozityvių vertybių puoselėjimu, stebėsena rūpinasi Progimnazijos direktorius, vaiko gerovės komisija, į šį procesą įsitraukia visi Progimnazijos bendruomenės nariai, sprendimų ieškoma kartu diskutuojant ir tariantis.

8. Progimnazijos direktorius yra atsakingas už Tvarkos aprašo parengimą ir vykdymą, už stebėsenos rezultatais paremto kasmetinio patyčių prevencijos priemonių plano parengimą, jo pristatymą bendruomenei ir vykdymą.

9. Vaiko gerovės komisijos pirmininkas koordinuoja Tvarkos aprašo įgyvendinimą, yra atsakingas už stebėsenos rezultatais paremto kasmetinio progimnazijos prevencijos priemonių plano parengimą (Vaiko gerovės komisijos veiklos plano dalis), pristatymą progimnazijos Mokytojų tarybai, ataskaitų parengimą. Progimnazijos darbuotojai pagal pasiskirstytas atsakomybes įgyvendina numatytas prevencijos ir intervencijos priemones.

10. Vaiko gerovės komisijos nariai kasmet:

10.1. inicijuoja ir koordinuoja anoniminės vaikų apklausos vykdymą, rezultatų apibendrinimą;

10.2. surenka apibendrintus duomenis iš klasių vadovų dėl progimnazijoje registruotų pranešimų apie smurtą ir patyčias, atlieka jų analizę;

10.3. remiantis apklausos ir pranešimų apie smurtą, patyčias analizės duomenimis, rengia prevencijos ir intervencijos priemonių planą;

10.4. aptaria turimą informaciją, svarsto prevencijos ir intervencijos priemonių taikymo plano turinį vaiko gerovės komisijos posėdyje;

10.5. teikia siūlymus progimnazijos direktoriui dėl smurto, patyčių prevencijos ir intervencijos priemonių įgyvendinimo, progimnazijos darbuotojų kvalifikacijos tobulinimo patyčių prevencijos ar intervencijos srityje, esant reikalui teikia siūlymus dėl Tvarkos aprašo tobulinimo;

10.6. atlieka kitus Tvarkos apraše numatytus ir nenumatytus (bet būtinus) veiksmus.

11. Klasių vadovai kasmet išanalizuoja ir apibendrina turimus pranešimus apie smurtą, patyčias, informuoja atsakingus vaiko gerovės komisijos narius apie prevencijos, intervencijos taikomų priemonių rezultatus klasėje, teikia kitą svarbią informaciją, susijusią su patyčiomis ir smurtu.

12. Progimnazijos pedagoginiai darbuotojai ne rečiau kaip kartą per ketverius metus tobulina kvalifikaciją mokinių socialinių ir emocinių kompetencijų ugdymo srityje, taip pat tobulina asmenines socialines ir emocines kompetencijas.

13. Mokinių socialinių ir emocinių kompetencijų ugdymas vykdomas integruojant Alkoholio, tabako ir kitų psichiką veikiančių medžiagų vartojimo prevencijos programos (patvirtintos Lietuvos Respublikos švietimo ir mokslo ministro 2006 m. kovo 17 d. įsakymu Nr. ISAK-494) temas gamtos ir žmogaus, biologijos, chemijos, dorinio ugdymo pamokose ir klasės valandėlėse (5–8 klasėse), neformaliojo vaikų švietimo ir projektinėje veikloje, organizuojamuose renginiuose, klasių valandėlių metu 1–8 klasėse įgyvendinant Mokytojų tarybos posėdyje pasirinktą prevencinę programą.

14. Progimnazija, vykdydama veiklas, orientuotas į smurto ir patyčių prevenciją, socialinių ir emocinių kompetencijų ugdymą, bendradarbiauja su mokinių tėvais, vietos bendruomene, savivaldybėje esančiomis įstaigomis ar organizacijomis, kitais suinteresuotais asmenimis.

**III SKYRIUS**

**SMURTO IR PATYČIŲ INTERVENCIJA PROGIMNAZIJOJE**

15. Visais smurto ir patyčių atvejais progimnazijoje kiekvienas darbuotojas nedelsdamas įsikiša, nutraukia bet kokius smurto ar patyčių veiksmus, jeigu yra būtinybė, smurtą patyrusiam asmeniui suteikia pirmąją medicininę pagalbą, pasirūpina iškviesti bendrąsias pagalbos centro tarnybas (greitąją pagalbą, policiją), Progimnazijoje galinčius pagalbą suteikti darbuotojus ir/ar reaguoja atitinkamai situacijai:

15.1. įsikiša įtarus ir/ar pastebėjus patyčias – nedelsdamas nutraukia bet kokius tokį įtarimą keliančius veiksmus;

15.2. primena mokiniui, kuris tyčiojasi, Progimnazijos nuostatas ir elgesio taisykles;

15.3. esant pagalbos mokinio sveikatai ir gyvybei reikalingumui, kreipiasi į pagalbą galinčius suteikti asmenis (tėvus (globėjus, rūpintojus) ar Progimnazijos darbuotojus) ar institucijas;

15.4. informuoja klasės vadovą (ar pavaduotoją ugdymui) apie įtariamas ir/ar įvykusias patyčias, smurtavimo atvejus, elektroninių patyčių atveju, pateikia išsaugotus įrodymus, užpildo įvykio pranešimo formą (1 priedas).

16. Visais smurto ir patyčių atvejais kiekvienas mokinys, kuris patiria smurtą arba patyčias, arba yra stebėtojas, arba matęs ir žinantis apie smurtą ir patyčias, nedelsiant informuoja arčiausiai esantį suaugusį asmenį (mokytoją, budintį mokytoją, klasės vadovą, socialinį pedagogą ar kt.) apie patirtas ar matytas patyčias (individualiame pokalbyje, viešoje ar kibernetinėje erdvėje). Informuoti gali žodžiu, žinute elektroniniame dienyne, užpildydamas pranešimo formą (1 priedas). Jei jis yra 1 - 2 klasės mokinys, tai formą užpildo socialinis pedagogas ar klasės vadovas.

17. Visais smurto ir patyčių atvejais jas patiriančio mokinio tėvai (globėjai, rūpintojai) arba kiti asmenys, žinantys apie klasėje/ Progimnazijoje vykstančias patyčias, smurtavimą nedelsiant informuoja klasės vadovą ir/ar socialinį pedagogą. Sužinoję apie viešas elektronines patyčias, smurtaujančio, ir smurtą patiriančio mokinio tėvai/globėjai/ privalo pranešti Lietuvos Respublikos ryšių reguliavimo tarnybai pateikdami interneto svetainėje adresu [www.draugiskasinternetas.lt](http://www.draugiskasinternetas.lt).

18**.** Klasės vadovas, gavęs informaciją apie įtariamas ir/ar įvykusias patyčias, smurtą:

18.1. tą pačią arba ateinančią (jei informaciją gavo darbo dienos pabaigoje) darbo dieną išsiaiškina ir įvertina situaciją;

18.2. organizuoja individualius pokalbius su patyčių/smurto dalyviais, informuoja jų tėvus (globėjus, rūpintojus) (elektroninio dienyno pagalba/ telefonu arba pagal poreikį pakviečia mokinių tėvus dalyvauti individualiame pokalbyje);

18.3. imasi spręsti patyčių situaciją;

18.4. toliau stebi situaciją, bendradarbiauja pagal poreikį su psichologu ar socialiniu pedagogu ir informuoja apie pokyčius;

18.5. nesiliaujant patyčioms/smurtavimui ar esant sudėtingesniam atvejui kreipiasi į socialinį pedagogą, pateikia įvykio pranešimo formą (1 priedas);

19.Socialinis pedagogas;

19.1. priima pranešimą apie patyčias;

19.2. įvertina situaciją, nustato ar tai smurto ir/ar patyčių atvejis, išsiaiškina, kokių veiksmų jau buvo imtasi ir numato, kokių veiksmų dar reikia imtis;

19.3. išaiškėjus smurto/patyčių atvejui kartu su klasės vadovu (jam nesant – kuruojančiu atitinkamą klasių grupę direktoriaus pavaduotoju ugdymui) užpildo pranešimo apie patyčias/smurtą formą (2 priedas);

19.4. registruoja įvykį Progimnazijos patyčių ir smurto registravimo žurnale;

19.5. informuoja patyčių/smurto dalyvių tėvus (globėjus, rūpintojus);

19.6. apie atvejį informuoja Progimnazijos psichologą, aptaria su juo veiksmų planą;

19.7. organizuoja individualius pokalbius su patyčių/smurto dalyviais, esat poreikiui kviečia tėvus (globėjus, rūpintojus) dalyvauti pokalbyje; inicijuoja pagal individualius poreikius patyčių/smurto dalyviams, jų tėvams (globėjams, rūpintojams) Progimnazijoje teikiamą švietimo pagalbos specialistų ar pedagogų pagalbą;

19.8. supažindina skriaudėją ir jo tėvus (globėjus, rūpintojus) su pasekmėmis, jeigu skriaudėjo nepriimtinas elgesys nesikeis ar kartosis;

19.9. vykdo tolesnę situacijos stebėseną;

19.10. esant sudėtingesnei situacijai ir/ar nesibaigus smurto ir/ar patyčių atvejui, informuoja Progimnazijos Vaiko gerovės komisijos pirmininką ir perduoda surinktus faktus apie netinkamą elgesį, prireikus informuoja Progimnazijos direktorių.

20. Progimnazijos psichologas:

20.1. smurtavusiam ir/ar tam, kuris tyčiojosi bei smurtą ir/ar patyčias patyrusiam vaikui kartu su jį lydinčiais tėvais (globėjais, rūpintojais) ne vėliau kaip per 5 darbo dienas nuo pranešimo apie smurto ir/ar patyčių faktą momento suteikia psichologinę pagalbą;

20.2. įvertinęs kiekvieno smurto ir/ar patyčių epizodo aplinkybių visumą ir atsižvelgdamas į Lietuvos Respublikos švietimo ir mokslo ministro nustatytą psichologinės pagalbos teikimo tvarką, nustato psichologinės pagalbos trukmę.

21. Vaiko gerovės komisijos pirmininkas, įvertinęs turimą informaciją, inicijuoja Vaiko gerovės komisijos posėdį;

22. Progimnazijos Vaiko gerovės komisija įvertinusi turimą informaciją:

22.1 numato veiksmų planą (3 priedas) (gali būti individualūs pokalbiai su skriaudėju, skriaudžiamuoju, stebėtojais, jų tėvais, klase, kt. priemonės), supažindina su jo nevykdymo pasekmėmis skriaudėją ir jo tėvus (globėjus, rūpintojus); esant poreikiui koreguoja veiksmų planą;

22.2. informuoja Progimnazijos direktorių apie esamą situaciją;

22.3. vykdo plane numatytas veiklas, stebi, analizuoja, organizuoja pakartotinius susirinkimus situacijos įvertinimui.

23. Progimnazijos direktorius:

23.1. kai smurtauja ar smurtą patiria mokinys:

23.1.1. gavęs iš Vaiko gerovės komisijos/socialinio pedagogo informaciją apie smurto atvejį, praneša apie įvykį (ne vėliau kaip kitą darbo dieną) vaiko teisių ir teisėtų interesų apsaugą užtikrinančioms institucijoms pagal kompetenciją;

23.1.2. imasi priemonių, kad smurtavęs ir smurtą patyręs vaikas kartu su jį lydinčiais tėvais (globėjais, rūpintojais) nedelsdamas, bet ne vėliau kaip per 5 darbo dienas nuo pranešimo apie smurto faktą momento, gautų psichologinę pagalbą;

23.1.3. vaikui pasityčiojus iš Progimnazijos darbuotojo, priima sprendimą dėl poveikio priemonių vaikui taikymo;

23.2. kai smurtauja ar smurtą patiria Progimnazijos darbuotojai, apie įvykusį smurto faktą nedelsdamas, bet ne vėliau kaip kitą darbo dieną, praneša savivaldybėje veikiančiai pedagoginei psichologinei tarnybai ir rekomenduoja smurtavusiam ar smurtą patyrusiam darbuotojui kreiptis psichologinės pagalbos.

24. Kai smurtu prieš vaiką kaltinamas Progimnazijos direktorius/direktoriaus pavaduotojas:

24.1. apie situaciją nedelsiant pranešama direktoriaus pavaduotojui/direktoriui;

24.2. direktoriaus pavaduotojas/direktorius nedelsiant informuoja Savivaldybės administracijos Vaiko teisių apsaugos skyrių, policiją bei steigėją ir laikosi suteiktų instrukcijų;

24.3. direktoriaus pavaduotojas/direktorius fiksuoja smurto požymius ir saugo šią informaciją, prireikus pasidalina ja su vaiko teises atstovaujančiomis institucijomis bei steigėju;

24.4. jei Savivaldybės administracijos Vaiko teisių apsaugos skyrius/ policija leidžia ir yra liudininkų, direktoriaus pavaduotojas/ direktorius paprašo jų taip pat išsamiai apibūdinti įvykį.

25. Kai pastebima, kad vaikas galimai patyrė smurtą artimoje aplinkoje:

25.1. darbuotojas, įtariantis, kad vaikas galimai patyrė smurtą artimoje aplinkoje, nedelsdamas praneša apie tai Vaiko gerovės komisijos pirmininkui ir/ar socialiniam pedagogui, Progimnazijos direktoriui, raštu fiksuoja požymius ir visas aplinkybes, kurios sukėlė įtarimą dėl smurto ir pateikia tai kartu su pranešimu;

25.2. Vaiko gerovės komisijos pirmininkas ar kitas Progimnazijos direktoriaus įgaliotas asmuo, gavęs pranešimą apie vaiką, galimai patyrusį smurtą artimoje aplinkoje, nedelsdamas praneša apie tai Savivaldybės administracijos vaiko teisių apsaugos skyriui ir policijai;

25.3. Progimnazijos direktorius ar Vaiko gerovės komisijos pirmininkas ar kitas įgaliotas asmuo ir/ ar Progimnazijos darbuotojas (asmuo, kuriam vaikas atsiskleidė patiriantis smurtą, arba turintis gerą emocinį ryšį su vaiku, arba pastebėjęs smurto artimoje aplinkoje požymius), gali inicijuoti pokalbį su vaiku, galimai patyrusiu smurtą artimoje aplinkoje (vadovaujamasi Rekomendacijomis mokykloms dėl smurto artimoje aplinkoje atpažinimo kriterijų ir veiksmų, kilus įtarimui dėl galimo smurto artimoje aplinkoje);

25.4. toliau Progimnazijoje veikiama vadovaujantis Lietuvos Respublikos švietimo ir mokslo ministro 2017 m. rugpjūčio 3 d. įsakymu Nr. V-635 „Dėl rekomendacijų mokykloms dėl smurto artimoje aplinkoje atpažinimo kriterijų ir veiksmų, kilus įtarimui dėl galimo smurto artimoje aplinkoje“.

26. Tais atvejais, kai negali būti teikiama švietimo ar kita pagalba Progimnazijoje, klasės vadovas, socialinis pedagogas, psichologas, Vaiko gerovės komisija ir/ar administracijos atstovas nukreipia mokinį ir jo tėvus (globėjus, rūpintojus) į Savivaldybės švietimo pagalbos įstaigą.

**IV SKYRIUS**

**BAIGIAMOSIOS NUOSTATOS**

27. Visa asmeninė mokinių ir Progimnazijos darbuotojų informacija yra konfidenciali ir naudojami tik tiek, kiek tai būtina atsakingiems fiziniams ar juridiniams asmenims atlikti pavestas funkcijas, užtikrinti mokinio teises ir teisėtus interesus.

28. Progimnazijos darbuotojai, mokiniai pasirašytinai supažindinami su šiuo Tvarkos aprašu kiekvienais mokslo metais (rekomenduojama rugsėjo mėnesio pirmąją savaitę).

29. Tėvai su šiuo Tvarkos aprašu supažindinami elektroniniu paštu ar žinute per elektroninį dienyną pateikus nuorodą į Progimnazijos internetinę svetainę. Esant poreikiui Tvarkos aprašas primenamas tėvų susirinkimų metu.

30. Tvarkos aprašas gali būti koreguojamas Progimnazijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_